Sabies que… estem cansades?! Ens rebutgen, ens oprimeixen, ens menyspreen, ens invisibilitzen, ens invaliden, ens aparten i ens exclouen sistemàticament. Diem que la gordofòbia és sistemàtica ja que es produeix i reprodueix en tot els àmbits de la nostra vida, és estructural; dia a dia, carrer a carrer. La trobem a la feina, a casa, a la publicitat, a les pel·lícules, als espais esportius i artístics, a qualsevol tipus de comerç o indústria de la moda i al poder.

No volem nous patrons estètics a seguir, ni eixamplar els límits de la restricció, sinó trencar-los i fer-los inexistents. No volem que ningú en quedi fora.

Un sistema que promou tot tipus de dietes i ens fa controlar tot el que mengem i pensem, és un sistema interessat en mantenir-nos ocupades i dòcils. En aquest estat opiaci col·lectiu, seguim i perpetuem totes les conductes i cànons gordofòbics que ens fan dividir-nos per “temes de pes” no reals.

Volem ser reconegudes com a persones gordes, i no rebre mirades de sorpresa ni de discriminació: no som un col·lectiu a part, formem part de la realitat. Volem veure’ns gordes a la feina, a casa, a la publicitat, a les pel·lícules, als espais esportius i artístics, a qualsevol tipus de comerç o indústria de la moda i... AL PODER !

Volem exhibir els nostres cossos sense cap tipus de censura i sense necessitat que siguin objectes de consum. No necessitem públic a qui exhibir-nos, sinó la nostra pròpia necessitat d’expressar-nos. Necessitem que la societat no ens digui com jutjar i despreciar els nostres cossos. Necessitem viure en una societat on entre nosaltres aprenguem a acompanyar-nos en els processos i maneres de tractar el nostre cos com cada una creiem pertinents, i on cada cos sigui lliure de posar les seves pròpies regles, límits, d’estimar-se i tenir cura d’ell.

Sabeu què?! Som gordes empoderades i amb ganes de menjar-nos el sistema!!